2020. gada 29. septembrī Rīkojums Nr. 557

Rīgā (prot. Nr. 56 18. §)

**Par telpu Kaļķu ielā 11A, Rīgā, nodošanu bezatlīdzības lietošanā sabiedriskā labuma organizācijai – nodibinājumam "Nodibinājums "Iespējamā misija""**

1. Saskaņā ar Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 2.1 punktu un piekto daļu Finanšu ministrijai nodot sabiedriskā labuma organizācijai – nodibinājumam "Nodibinājums "Iespējamā misija"" (reģistrācijas Nr. 40008124084, juridiskā adrese – Kaļķu iela 26, Rīga, sabiedriskā labuma statuss piešķirts ar Finanšu ministrijas 2008. gada 11. jūnija lēmumu Nr. 98) (turpmāk – nodibinājums) bezatlīdzības lietošanā valsts nekustamā īpašuma (nekustamā īpašuma kadastra Nr. 0100 006 0117) Kaļķu ielā 11A, Rīgā, sastāvā ietilpstošās ēkas (būves kadastra apzīmējums 0100 006 0117 002) daļu – telpas Nr. 14–25 (telpu grupa 002) 148,9 m2 kopplatībā.

2. Finanšu ministrijas bilancē norādītās ēkas (būves kadastra apzīmējums 0100 006 0117 002) Kaļķu ielā 11A, Rīgā, bilances vērtība uz 2020. gada 30. jūniju ir 142 364,85 *euro*. Bezatlīdzības lietošanā nododamo telpu Nr. 14–25 (telpu grupa 002) 148,9 m2 kopplatībā bilances vērtība uz 2020. gada 30. jūniju ir 17 565,67 *euro*.

3. Šā rīkojuma 1. punktā minētās telpas tiek nodotas nodibinājumam bezatlīdzības lietošanā nodibinājuma sabiedriskā labuma darbībai – kvalitatīvas izglītības pieejamības veicināšanai visiem bērniem Latvijā, lai nodrošinātu kandidātu piesaisti un atlasi jaunajai darba vidē balstītai skolotāju izglītības programmai.

4. Finanšu ministrijai (valsts akciju sabiedrībai "Valsts nekustamie īpašumi") noslēgt līgumu par šā rīkojuma 1. punktā minēto telpu nodošanu nodibinājumam bezatlīdzības lietošanā (turpmāk – līgums).

5. Finanšu ministrijai (valsts akciju sabiedrībai "Valsts nekustamie īpašumi") iekļaut līgumā šādus noteikumus:

5.1. telpas tiek nodotas bezatlīdzības lietošanā ar līguma parakstīšanas dienu uz laiku, kamēr nodibinājumam ir sabiedriskā labuma organizācijas statuss, bet ne ilgāk kā uz sešiem gadiem;

5.2. nodibinājumam ir pienākums šā rīkojuma 1. punktā minētās telpas izmantot atbilstoši šā rīkojuma 3. punktā noteiktajam mērķim;

5.3. nodibinājums no saviem līdzekļiem maksā valsts akciju sabiedrībai "Valsts nekustamie īpašumi" par šā rīkojuma 1. punktā minēto telpu apsaimniekošanu, kā arī proporcionāli telpu platībai sedz komunālos maksājumus, nekustamā īpašuma nodokļa, apdrošināšanas izdevumus un koplietošanas telpu uzturēšanas izdevumus saskaņā ar valsts akciju sabiedrības "Valsts nekustamie īpašumi" izsniegtajiem rēķiniem. Uz līguma noslēgšanas dienu apsaimniekošanas maksa noteikta 1,02 *euro*/m2, nekustamā īpašuma nodoklis 1,44 *euro*/m2, apdrošināšana 0,01 *euro*/m2. Telpām nepieciešamo kosmētisko remontu nodibinājums veic par saviem līdzekļiem;

5.4. nodibinājums šā rīkojuma 1. punktā minētās telpas nodod valstij un līgums tiek izbeigts pirms noteiktā termiņa, ja nodibinājumam tiek atņemts sabiedriskā labuma organizācijas statuss;

5.5. Finanšu ministrijai (valsts akciju sabiedrībai "Valsts nekustamie īpašumi") ir tiesības vienpusēji atkāpties no līguma, par to rakstiski informējot nodibinājumu vismaz 30 dienas iepriekš, ja:

5.5.1. bezatlīdzības lietošanā nodotās telpas netiek izmantotas atbilstoši to nodošanas mērķim;

5.5.2. vairāk nekā mēnesi netiek pildīti šā rīkojuma 5.3. apakšpunktā minētie pienākumi;

5.5.3. telpu lietotāja darbības dēļ tiek bojātas bezatlīdzības lietošanā nodotās telpas;

5.5.4. telpas tiek nodotas apakšnomā.

Ministru prezidents A. K. Kariņš

Finanšu ministrs J. Reirs